Vermeende plaasaanvallers vas ná skietery | Netwerk24
Deur Marietie Louw-Carstens 05 Augustus 2020 10:35
Daar word vermoed dat die mans vroeg Woensdagoggend by 'n aanval op 'n plaas in die Dendron-distrik in Limpopo betrokke was.
'n Boer en sy vrou is omstreeks 01:30 in hul plaashuis oorrompel. Die boer is ernstig aangerand en die vrou is geskiet.
Die drie mans het in die boer se wit Nissan Navara-bakkie en met vuurwapens gevlug.
Twee mans wat glo 'n boer en sy vrou op 'n plaas in die Dendron-distrik in Limpopo aangeval het, is in Polokwane in hegtenis geneem. Foto: Verskaf
Marcelle Maritz, VF Plus-leier in Limpopo, sê dit is nog nie duidelik hoe die egpaar hulp ontbied het nie. Hulle is intussen in 'n hospitaal in Polokwane opgeneem.
Blitsvinnige optrede van plaaswagte in die gebied, in samewerking met die polisie, het tot die inhegtenisneming naby Builders Warehouse langs die N1 in Polokwane gelei.
Brig. Motlafela Mojapelo, polisiewoordvoerder in Limpopo, kon nie vir kommentaar bereik word nie.
Die bloedbesmeerde vloer van 'n plaashuis in die Dendron-distrik in Limpopo waar 'n boer en sy vrou vroeg Woensdagoggend aangeval is. Foto: SPS HIGH RISK UNIT